Chorzōw (historyczne ślōnske miana: Krōlewsko Huta, pol.: do 1934 "Królewska Huta", póżniej "Chorzów", miym.: "Königshütte") je miasto we Polsce, położōne we Gōrnym Ślōnsku, we ślōnskim wojewōdztwie, we cyntrōm Gōrnoślōnskigo Industryjnygo Ôkryngu, wożny lokalny gospodarczy a kulturalny postrzodek. Je miastym na prawach krysu. Geografijo. Chorzōw leży na Bytōńsko-Katowickij Płaskij Wyżynie, kero je tajlōm Ślōnskij Wyżyny. Bez Chorzōw przepływo rzyka Rawa, kero je fest zamaraszōno. Sōmsiaduje ze Katowicōma, Rudōm, Świyntochlowicōma, Siymianowicōma, Piekarōma a ze Bytōniym. Znōmy je miyndzy inkszymi ze Wojewōdzkigo Parku Kultury a Dychu a szportowygo klubu Ruch Chorzów. Je sam tyż Tyjater Rozrywki rozlygowany we downym Hotelu Redyn. 24 czyrwnia 1257 - spisano akt, kery dozwoloł budować wieś "Chareu" Bożogrobcōm ze Miechowa. Spisoł go fyszt Władysław Opolski 1778 - ôddekniyńciy złożōw wōngla we Chorzowie 1790 - zaczyno sie fedrōnek na pōźniejszyj Gōrze Redyna 1791 - drugo gruba we Chorzowie - "Prinz Carl von Hessen", kerōm we roku 1800 smianowano "Königsgrube" 1799 - hrabia Friedrich Wilhelm von Reden doł miano Königshütte (Krōlewsko Huta) nowo ôtwartymu postrzodkowi metalurgije 1809 - powstoł lazaryt przi teroźnij hulicy Strzelców Bytomskich 1853 - postawiōno dynkmal ôd hrabiego von Redena przi byciu włodcy Prusōw Friderika Wilhelma IV Hohenzollerna 1864 - poświyńcyniy piyrszygo kościoła powołanio świyntyj Barbary 1868 - Königshütte dostowo miejske prawa, Chorzōw dali niy je miastym 1868 - utworzyniy piyrszego banhowu we mieście - Königshütte Mitte, eli dziśdniowe Chorzów Miasto 1872 - zadecydowali, coby zbudować huta we Hajdukach, kere wuōnczas niy noleżały do Königshütte 1903 - gōrne a dolne Hajduki połōnczōno a smianowano Bismarckhütte 1921 - znōmy plebiscit, miyszkańce Krōlewskij Huty ôpedzieli sie we 75% za noleżyniym dō Miymcōw, a miyszkańce becyrkowych wśōw we 60% za tym, coby Ślōnsk noleżoł do Polski 1 lipnia 1934 - do Krōlewskij Huty włōnczōno wsie Chorzōw, Maciejkowice a Nowe Hajduki. Powstałe miasto smianowano Chorzōw. 1939 - do Chorzowa włōnczōno Wielke Hajduki. Wybuch drugij światowej wojny, Chorzōw bez walki wkuplowano do III Rajchu. 1945 - Czyrwiōno Armijo włōnczyli Chorzōw do Polski, wielge przesiedlaniy Ślōnzokōw, masowo imigracyjo goroli, wywōz ślōnskich bergmanōw do ZSRR, na radziecke gruby 1951 - rozpoczyńciy budowy "Wojewódzkiego Parku Kultury i Wypoczynku" 2006 - budowlano katastofa na terynie "Międzynarodowych Targów Katowickich", umrziło 65 persōnōw. Zwykowy a ferwaltōngowy tajlōng. Ôde downa Chorzōw je tajlowany na: Chorzōw Miasto, inakszy Krōlewsko Huta, terozki je to Cyntrōm Drugi Chorzōw Krajcok, inakszy Chorzōw Stary - nojstarszo tajla miasta Bismarkhuta (Hajduki, inakszy Chorzōw Batory) Maciejkowice (leżōm kole Krajcoka) Klymzowiec (zidlōng coroz czyńści wrachowowany do Cyntrōm) Pnioki Gōrne Łagewniki Szarlociniec Ôficjalniy, Chorzōw tajlowany je na sztyry dzielnice: "Centrum" "Chorzów II" "Chorzów Stary" "Chorzów Batory" Do żodnyj ze dzielnicōw Chořōwa nie wrachowuje sie "Wojewódzkiego Parku Kultury i Wypoczynku", nale leży uōn na terynie miasta. Gospodarka. Industryjo. Gyszichta miasta je skuplowano fest blisko ze rozwojym bergmaństwa, hutnictwa, ynergetiki a chymije. Teroz wszyske gruby we Chorzowie sōm ale pozawiyrane, dziołaniy hutōw tyż je ôgraniczōne. We mieście fōngujōm atoli dali Azotowe Zakłady a Elektrociepłownia ELCHO. Chorzōw mo tyż znōme zakłady KONSTAL, kere produkujōm bany. Handel. Głownym handlowym cyntrōm Chorzowa je hulica Wolności. Transport. We Chorzowie je dobrze rozwińōno sieć banowygo a autobusowygo ruchu. Krōm tygo sōm sam trzi banhowy - "Chorzów Miasto", "Chorzów Batory" a "Chorzów Stary". Wele miasta biygnie tyż autobana A4.